Trokdrywer pleit skuldig ná renosters sterf | Maroela Media
Twee witrenosters is deur 'n vragmotor getref. (Foto: Verskaf)
Die bestuurder van die vragmotor wat verlede week twee witrenosters in die Mosi-oa-Tunya- nasionale park in Livingstone in Zambië getref het, is vandeesweek skuldig bevind.
Ashes Gumbo (37) het Maandag in die landdroshof in Livingstone skuldig gepleit op aanklag van gevaarlike bestuur, berig Zambië se nasionale uitsaaikorporasie.
Maroela Media het vroeër berig twee witrenosters is verlede Dinsdag dood toe 'n vragmotor met 'n Namibiese nommerplaat die renosters op die Livingstone-Kazungula-pad, wat deur die nasionale park loop, getref het.
Die hof het aangehoor dat 'n motoris wat in die teenoorgestelde rigting beweeg het, ligte vir Gumbo geflits het om aan te dui dat hy spoed moet verminder. Gumbo het egter nie ag geslaan op dié waarskuwing nie en oomblikke later die twee renosters getref wat die pad oorgesteek het. Dié diere is op slag dood.